Bob na Zimskim olimpijskim igrama 2014 – četverosjed
Takmičenja u bobu četverosjedu na ZOI 2014. u Sočiju održana su u sankaškom centru "Sanki" kod Krasne Poljane 22. i 23. februara. Dana 24. novembra 2017. Međunarodni olimpijski komitet doživotno je zabranio takmičenje Aleksandru Zubkovu, koji je kao vozač prvobitno pobijedio i u dvosjedu i u četverosjedu, i oduzeo mu obje zlatne medalje, a tri dana kasnije iste kazne dobili su njegove kolege iz posade Dmitrij Trunjenkov i Aleksej Njegodajlo. Još dva dana kasnije MOK je zbog dopinga diskvalificirao i Aleksandra Kasjanova, Ilvira Huzina i Alekseja Puškareva i poništio rezultat njihove posade. Dana 18. decembra doživotnu zabranu takmičenja dobio je i Aleksej Vojevoda. MOK je zatražio da FIBT ažurira rezultate i redistribuira medalje, što je i učinjeno.